**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/3895-1/2018.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2018. április 26-ai rendes nyilvános ülésére**

**Tárgy:** Hévízi Sportkör TAO pályázatához tulajdonosi hozzájárulás és önrész biztosítása 2018/2019. évre

**Az előterjesztő:** Papp Gábor polgármester

**Készítette:**  Olt István városfejlesztési osztályvezető

Dr. Keserű Klaudia jogász

Szabó Imre Hévízi Sportkör elnöke

**Megtárgyalta:** Oktatási, Kulturális és Sport Bizottság

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A Társasági adókedvezmény sporttámogatási rendszere lehetőséget biztosít a korábbiakhoz képest jelentősen magasabb plusz források bevonására a látvány-csapatsportágaknál.

A Magyar Országgyűlés 2011. június 27-én módosította a sporttörvényt, valamint a Társasági adóról és az osztalékadóról szóló 1996. évi LXXXI. törvényt. A film- és előadó művészeti támogatás rendszeréhez nagyban hasonlóan, ez lehetővé teszi az öt látványcsapat-sportág (labdarúgás, kézilabda, kosárlabda, vízilabda és jégkorong) támogatását a társasági adókötelezettség legfeljebb 70%-áig. Megéri támogatni, hiszen azok a vállalkozások, amelyek élnek a támogatás lehetőségével, társaságiadó-kedvezményt továbbá – kisebb mértékű – adóalap kedvezményt is kapnak.

Minden nyereséges, társasági adót fizető magyar vállalkozás adhat támogatást. A támogatás (juttatás) összege vállalkozói tevékenység érdekében felmerült költségnek, rendkívüli ráfordításnak minősül, így nem növeli meg a társasági adó alapját. A támogatáshoz un. kiegészítő támogatás kapcsolódik, amellyel további források kerülnek az adott sportágba.   
A támogatást látvány-csapatsportágban működő amatőr és hivatásos

* sportvállalkozások,
* **sportegyesületek,**
* sportiskolák,
* látvány-csapatsport fejlesztésre létrejött közhasznú alapítványok, valamint
* az országos szakszövetségek és sportköztestületek vehetik igénybe.

A helyi önkormányzatok is fontos szerepet játszanak a sport igazgatásában, támogatásában. Sajátos szervezeteikkel hatékony közreműködői a helyi sportéletnek. Természetesen ez a törvényi szabályozás folytán is kötelességük.

A kulturális élet és a humán szféra több más területéhez hasonlóan a sportkultúra fejlesztése is csak hosszú távon érvényesülhet, működtetése csak tervezetten lehet hatékony. A meghozott döntések következményei sokszor csak évekkel később jelentkeznek. Komoly sikereket csak az átgondolt, hosszabb távra szóló elképzelések és tervek megvalósítása hozhat.

Magyarország helyi önkormányzatairól szóló **2011. évi CLXXXIX. törvény (Mötv.) 13. §** (1) bekezdésének 15. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen a sport, ifjúsági ügyek.

A Mötv. tehát a települési önkormányzat feladataként határozza meg a helyi közszolgáltatások körében a sport támogatását. A sportról szóló **2004. évi I. törvény** rendelkezései szerint pedig a települési önkormányzat – figyelemmel a sport hosszú távú fejlesztési koncepciójára – meghatározza a helyi sportfejlesztési koncepciót és gondoskodik a végrehajtásáról, együttműködik a helyi sportszervezetekkel, fenntartja a tulajdonát képező sportlétesítményeket, megteremti az önkormányzati iskolai testnevelés és sporttevékenység gyakorlásának feltételeit. Szintén kötelező feladat a számukra, hogy biztosítsák iskoláikban a sportkörök működésének feltételeit.

Hévíz Városának a térségben betöltött szerepe, valamint rendkívül élénk és egyre fejlődő sportélete szükségessé teszi a város sportéletének koncepció alapján történő szervezését, a sportélet – különösen a tömeg- és csapatsportok – megfelelő szintű támogatását. rekreációs- és edzőközponttá válhatna, ehhez viszont jelentős fejlesztésekre van szükség.

A támogatás az országos szakszövetséghez benyújtott sportfejlesztési program alapján kerül megítélésre. A **pályázat 2018. április 30-ig nyújtható be** a sportfejlesztési program megvalósítására.

A megítélt támogatást követően kiállított jóváhagyó határozat birtokában a pályázó támogatási szerződést köthet gazdasági vállalkozásokkal, amelyek társasági adó felajánlásaikat a szakszövetségek által kiállított támogatási igazolás alapján a pályázónak juttatják.

Az alábbi jogcímekre, *eltérő támogatási intenzitással* nyújtható be pályázat:

* Személyi jellegű ráfordítások (50%-os támogatási intenzitás)
* Utánpótlás-nevelés feladatai (90%-os támogatási intenzitás)
* Sporteszközök és sportszerek beszerzése
* Sportcélú létesítmények bérleti díjai
* Személyszállítás költségei
* Felkészülés, versenyeztetés, edzőtáborozás kapcsán felmerült szállás és étkezés költségei
* Rendezési, felkészítési költségek
* Gyógyszerek és diagnosztikai eszközök
* Utánpótlás-neveléssel foglalkozó sportszakemberek személyi ráfordításai
* Tárgyi eszköz beszerzés, beruházás és felújítás (70%-os támogatási intenzitás)
* Képzés költségei (szakképzés esetén 25%-os támogatás, általános képzés esetén 60%-os támogatás)

Előfinanszírozott program esetén az önrészt a kiadások felmerülésekor kell rendelkezésre bocsátani, utófinanszírozott (10 millió forintértéket meghaladó sportcélú ingatlan beruházás, felújítás) program esetén a támogatás a megvalósítást követően használható fel (100 %-os utófinanszírozás).

A 2015. január elsején életbe lépett jogszabályi változásnak köszönhetően két támogatási megoldás közül lehet választani. A korábban is működő rendszer helyett, mely szerint a befizetendő társasági adó 70 %-ig adható támogatás a TAO tv. 22/C. § alapján, már az adóelőleg megfizetésekor lehet élni a magasabb adókedvezmény (adójóváírás) elérésének lehetőségével.

A támogatás révén elérhető adóalap- és adókedvezmény együttes alkalmazásával a támogatás a támogatók számára – jövőbeni adóalapjuk és a számukra jelenleg elérhető adókedvezmények függvényében – 10% vagy magasabb, akár 19%-os hozamotis biztosíthat.

A fenti adóalap-kedvezményen túl, a Tao törvény 22/C. § (2) – (3) értelmében a támogató, a támogatási igazolásban szereplő összegig – döntése szerint – a támogatás adóéve és az azt követő nyolcadik adóév adójából adókedvezményt vehet igénybe, függetlenül attól, hogy a támogatás összegével az adózás előtti eredményét nem növeli az adóalap megállapításakor.

**A 2018-2019. évi pályázat keretében megvalósítani kívánt célok önkormányzati támogatással:**

1. **Sportkör (labdarúgás) előfinanszírozással megvalósítandó tárgyi eszköz nem ingatlan beszerzése** bruttó 45.000.000, ebből a támogatás: 30.000.000.- Ft, az önerő 15.000.000.- Ft
2. **Sportkör (labdarúgás) utánpótlás-nevelés költségei** összesen 50.000.000.- Ft, ebből támogatás 45.000.000.- Ft, önerő 5.000.000.- Ft
3. **Sportkör (labdarúgás) személyi ráfordítások:** összesen10.000.000.- Ft, ebből támogatás 5.000.000.- Ft, önerő 5.000.000.- Ft
4. **Sportkör (labdarúgás-Futsal) utánpótlás nevelés költségei** összesen 5.000.000 Ft ebből a támogatás: 4.500.000.- Ft, az önerő 500.000.- Ft
5. **Sportkör (kézilabda) felnőtt tárgyi eszközbeszerzése** bruttó 2.000.000.- Ft, melyből a támogatás: 1.400.000.- Ft az önerő: 600.000.–Ft
6. **Sportkör (kézilabda) utánpótlás-nevelés költségei** összesen 20.000.000.- Ft, ebből a támogatás 18.000.000-Ft az önerő: 2.000.000-Ft
7. **Sportkör (kosárlabda) utánpótlás nevelés költségei** összesen 10.000.000.- Ft, ebből a támogatás 9.000.000-Ft az önerő: 1.000.000-Ft

**Az önerő összesen: 29.100.000,- Forint.**

Az önerő a 2/2018.(I.25) önkormányzati rendelet 1/9 számú melléklet felhalmozási (beruházási) tartalékkeret terhére valósul meg. Az önerő összértéke: bruttó 29.100 ezer Ft. A Képviselő-testület a vállalt kötelezettség összegét a Hévízi Sportkörnek a pályázat megvalósítási feltételeinek megfelelően biztosítja.

**LABDARÚGÁS**

**Tárgyi eszköz tervezet:**

1. **Sportkör (labdarúgás) előfinanszírozással megvalósítandó tárgyi eszköz nem ingatlan beszerzése** bruttó 45.000.000, ebből a támogatás: 30.000.000.- Ft, az önerő 15.000.000.- Ft

1. Melegítő

2. Kabát

3. Póló

4. Rövidnadrág

5. Mérkőzés mez

6. Széldzseki

7. Sportszár

8. Kapus felszerelés

9. Kapuskesztyű

10. Szerelés tartó táska

11. Labda edzésre

12. Labda mérkőzésre

13. Megkülönböztető trikó

14. Labdaháló

15.  Hordozható kapuk hálóval 7,21x2,44m, 5X2m, 2X1m

16. Mikrobusz 9 személyes

17. Kabin a fűnyírótraktorra

18. Utánfutó a fűnyírótraktorhoz

1. **Sportkör (labdarúgás) utánpótlás-nevelés költségei** összesen 50.000.000.- Ft, ebből támogatás 45.000.000.- Ft, önerő 5.000.000.- Ft

**Utánpótlás nevelés:**

1. Sporteszköz, sportfelszerelés beszerzése

2. Diagnosztikai eszközök

3. Személyszállítás

4. Felkészítéssel, edzőtáborozással, versenyeztetéssel összefüggő szállás és étkezés költsége

5. A programban résztvevő sportszakemberek személyi jellegű ráfordítása

6. Logisztikai költségek

**Bozsik program**

A Bozsik program finanszírozása 2018-2019-es szezontól kedve átkerül a TAO finanszírozásba. Az utánpótlás nevelés költségnövekedése emiatt történt. Itt kell pályáznunk a Bozsik program személyi, torna és fesztivál rendezési valamint a programhoz szükséges eszközbeszerzésekre is.

**Produktivitási támogatás**

2018. július 1-vel a Magyar Labdarúgó Szövetség bevezeti az úgynevezett produktivitási támogatási rendszert, melynek lényege egy pontrendszer amelyet a klubok az utánpótlás korosztályból a felnőtt NB-II-es, NB-I-es csapatokhoz került játékosok ott lejátszott bajnoki percei után kapnak valamint korosztályos és felnőtt válogatottság után szintén kapnak.

1. **Sportkör (labdarúgás) személyi ráfordítások:** összesen10.000.000.- Ft, ebből támogatás 5.000.000.- Ft, önerő 5.000.000.- Ft

**Személyi ráfordítások:**

A szövetség sportági stratégiájával összhangban az Egyesület folyamatosan növelni akarja a helyi labdarúgók számát. A cél, hogy korosztályok szétbontásával, minden korosztályban csapatot indítson a különböző bajnokságokban, ehhez folyamatosan fejleszteni kell a szakember gárdát. Különös figyelmet szeretnének fordítani a prevencióra, ezért a gyógytornász és fizioterapeuta szakterületeken szeretnék a szakember gárdát fejleszteni.

1. **Sportkör (labdarúgás-Futsal) utánpótlás nevelés költségei** összesen 5.000.000 Ft ebből a támogatás: 4.500.000.- Ft, az önerő 500.000.- Ft

1. Sporteszköz, sportfelszerelés beszerzése

2. Diagnosztikai eszközök

3. Személyszállítás

4. Felkészítéssel, edzőtáborozással, versenyeztetéssel összefüggő szállás és étkezés költsége

5. A programban résztvevő sportszakemberek személyi jellegű ráfordítása

6. Logisztikai költségek

**KÉZILABDA**

1. **Sportkör (kézilabda) felnőtt tárgyi eszközbeszerzése** bruttó 2.000.000.- Ft, melyből a támogatás: 1.400.000.- Ft az önerő: 600.000.–Ft

**Tárgyi eszköz tervezet:**

1. Melegítő

2. Póló

3. Széldzseki

4. Labda edzésre

5. Labda mérkőzésre

6. Labdaháló

1. **Sportkör (kézilabda) utánpótlás-nevelés költségei** összesen 20.000.000.- Ft, ebből a támogatás 18.000.000-Ft az önerő: 2.000.000-Ft

**Utánpótlás nevelés:**

1. Sporteszköz, sportfelszerelés beszerzése

2. Diagnosztikai eszközök

3. Személyszállítás

4. Felkészítéssel, edzőtáborozással, versenyeztetéssel összefüggő szállás és étkezés költsége

5. A programban résztvevő sportszakemberek személyi jellegű ráfordítása

6. Logisztikai költségek

**KOSÁRLABDA**

1. **Sportkör (kosárlabda) utánpótlás nevelés költségei** összesen 10.000.000.- Ft, ebből a támogatás 9.000.000-Ft az önerő: 1.000.000-Ft

1. Sporteszköz, sportfelszerelés beszerzése

2. Diagnosztikai eszközök

3. Személyszállítás

4. Felkészítéssel, edzőtáborozással, versenyeztetéssel összefüggő szállás és étkezés költsége

5. A programban résztvevő sportszakemberek személyi jellegű ráfordítása

6. Logisztikai költségek

Továbbá a Hévízi Sportkör pályázatot kíván benyújtani az alábbi célokra, melyeket önerőből – Önkormányzati pénzügyi támogatás nélkül - kíván megvalósítani. Ezen célok megvalósításához azonban szükséges az Önkormányzatnak, mint az ingatlan tulajdonosának hozzájárulása.

**Lelátó lefedés**

**Előzmények, meglévő állapot**

Tervezési terület az építtető üzemeltetésében lévő, 8380 Hévíz, Kossuth L. utcában található élőfüves labdarúgópálya. Jelenleg egy-egy fedetlen, négy soros, vasbeton szerkezetű lelátó áll a szurkolók rendelkezésére, mind a vendég és mind a hazai szektorban. Építtető szeretné az előbb említett nézőteret komfortosabbá tenni, a nézőket az időjárás viszontagságaitól egy szabadon álló térlefedéssel megvédeni. A tervezett tetőzet 150 +150 ülőhelyet fed majd le. A beruházás további célja, a sportpálya fejlesztése, a Magyar Labdarúgó Szövetség magasabb követelményeinek való megfelelés.

Alapprogram: Lelátó térlefedése (szabadon álló, konzolos kialakítású tető építése)

**Építmény kialakítása**

*Építészeti kialakítás* – a tervezett építmény építészeti tömegformálása környezetére reagáló. A rétegelt-ragasztott faszerkezetű tartóoszlopok kialakítása és az acél függesztő mű stabilitásérzetet kelt az konzolosan előrenyúló tető szemlélőjében. Nagy hangsúly került a megfelelő és harmonikus anyaghasználatra. Letisztult vonalai megfelelnek a kortárs építészet szellemiségének.

*Funkcionális elrendezés* – a térlefedés kialakításánál nagyon fontos szempont volt az építmény funkciójának megtartása. Ennek megfelelően a nézőtérre nem kerültek közbenső alátámasztások vagy a kilátást akadályozó szerkezeti elemek. Az ülőhelyekre történő ki- és bejutás módja nem változik.

Alkalmazott anyagok, szerkezetek

Alapozás:  
Monolit vasbeton sávalapozás készül, környezeti/ kitéti osztályok tartószerkezeti tervek szerint.

Teherhordó falak:  
Falazatok a meglévő vasbeton szerkezet részét képezik, ezektől a tervezett építmény teljesen különálló, a meglévő szerkezeteket az építési tevékenység nem érinti.

Pillérek:  
Faanyagú tartópillérek rétegelt-ragasztott GL24h anyagból készülnek. A látszó faszerkezetek gyalult-csiszolt felülettel készülnek, pontos felületkezelés kiviteli terv szerint.

Tetőszerkezet:  
Egy-egy félnyeregtető kerül kialakításra ~4,5 m szélességben és kétszer ~25,0 m hosszon. A tető héjalása korcolt fémlemezfedés, teljes felületen hajópadlóval aládeszkázva. A rétegelt-ragasztott szelemenezés acél kapcsolóelemekkel illeszkedik a konzolgerendákhoz, amelyet a pillérek és az acél feszítőmű tartanak. Pontos anyagminőség a tartószerkezeti terveken kerül meghatározásra.

Bádogos szerkezetek:  
Faszerkezetek esővíznek kitett bütüinek védelme és csapadékvíz elvezetésének elemei.

**Beépítési adatok** – 8380 Hévíz, Kossuth L. utca, Labdarúgópálya

*Telepítés:*

Az épület szabadon álló. A két szektor között elhelyezkedő *stúdió* helyiségtől mindkét irányban ~25-25 méter hosszú tető, amely 150-150 férőhely lefedésére szolgál. Az építmény arányaiban illeszkedik a középső épülethez, azt nem „vágja” ketté.

*Domborzat:*

A terület lejtése nem számottevő. A telek természetes terepszintjének építési tevékenységgel összefüggő, végleges jellegű megváltoztatásának mértéke nem éri el az 1,0 m-t. A felszíni vízelvezetés a csapadékvíz ingatlanon belül, szivárgóban történő szikkasztásával megoldható.

**Szakági műszaki leírások**

*Tartószerkezet*

A választott szerkezeti rendszer hierarchikus teherviselésű, teherbírási- és használhatósági határállapotokra igazolható. Alapozási mód síkalapozás, amely az építmény süllyedéseinek korlátozását és állékonyságát biztosítja. A szerkezet merevítő rendszerét karcsú, acél szerkezeti elemek alkotják un. húzott pótátlós hosszkötések és szélrácsok formájában.

*Épületvillamosság - villámvédelem*

Villamos berendezések az építménnyel összefüggésben nem kerülnek beépítésre. Villámvédelmi megoldásokat a villámvédelmi kockázatelemzés alapján kell megtervezni és kialakítani.

**Pálya szélesítés**

Az MLSZ infrastruktúra szabályzatában kategorizálja, és előírja a pálya méreteket. Ennek alapján Hévízi Sportkör labdarúgó pályája „F” kategóriába került besorolásra.

Az MLSZ pálya licencet felülvizsgálva megállapította, hogy a pálya szélessége nem éri el a minimális méretet.

A pálya licenc akkor szerezhető meg, ha pálya szélesítése megtörténik.

A pálya szélesítésre a keleti irányban nyílna lehetőség, az ezen az oldalon található állóhelyes lelátó elbontásával.

A pálya keleti oldalán található lelátó a jelenlegi állapotában nem használható, ezért annak elbontása indokolt.

A pálya szélesítés megvalósítása érdekében a keleti oldali lelátó elbontásra kerülne. A keleti oldali telekhatárra 1,0 m-t meg nem haladó támfal készülne, így biztosítva a pálya szintjének folytatását, a tereprendezést. Ezzel együtt a meglévő kerítés a sportpálya teljes kerületén elbontásra kerül, majd a lelátó lefedés és pályaszélesítési munkák végeztével új kerítés készül.



Szükséges továbbá az Önkormányzat, mint ingatlantulajdonos hozzájáruló nyilatkozatának kiadása arra vonatkozóan, hogy a beruházás a Hévíz (belterület) 963. hrsz-ú „sporttelep és épületek” megnevezésű, 1.3858 m2 nagyságú ingatlanon megvalósulhasson. A nyilatkozat tervezetét az előterjesztés 1. számú melléklete tartalmazza.

**Hévíz Város Önkormányzat Képviselő-testületének a vagyongazdálkodásról szóló 22/2014. (IV. 29.) számú önkormányzati rendelete a következőket mondja ki:**

6. § (1) A tulajdonosi jogokat és kötelezettségeket Hévíz Város Önkormányzat Képviselő-testülete (a továbbiakban: képviselő-testület), valamint átruházott hatáskörben a polgármester gyakorolja.

(2) A tulajdonosi jogok gyakorlása - a jogszabályok által meghatározott keretek között - kiterjed a vagyontárgy hasznosításával kapcsolatos valamennyi intézkedés megtételére, a telekalakítási eljárások végrehajtására, megállapodások megkötésére, a tulajdonosi hozzájárulást tartalmazó nyilatkozatok megtételére, továbbá közigazgatási, bírósági eljárások megindítására, ezen eljárások során az ügyféli jogok gyakorlására.

Az eljáráshoz kapcsolódó egyéb jogszabályi rendelkezések:

**„1996. évi LXXXI. törvény a társasági adóról és az osztalékadóról**

**22/C. §** (1) Látvány-csapatsport támogatása (e § alkalmazásában a továbbiakban: támogatás) keretében az adózó a következő jogcímekre nyújthat támogatást (juttatást):

(5) Támogatási igazolás a támogatás igénybevételére jogosult szervezettel kapcsolatban csak akkor állítható ki, ha

*j)* a támogatás igénybevételére jogosult szervezet

*ja)* a támogatással érintett tárgyi eszköz beruházást, felújítást a saját tulajdonában vagy vagyonkezelésében lévő ingatlanon valósítja meg, vagy

*jb)* a támogatási igazolás kiállítására jogosult szerv felé előzetesen benyújtja a tárgyi eszköz beruházással, felújítással érintett ingatlan tulajdonosával (tulajdonosi joggyakorlójával) vagy vagyonkezelőjével megkötött, a (6) bekezdés *a)* és *b)* pontja szerinti, ingatlan hasznosításra vonatkozó megállapodást azzal, hogy állami vagy helyi önkormányzati tulajdon esetén vagyonhasznosításra vonatkozó megállapodás versenyeztetés mellőzésével is megköthető.

(6) Ha az építési engedélyhez kötött tárgyi eszköz beruházás, felújítás sportcélú ingatlanra irányul, a támogatási igazolás kiállításának feltétele, hogy a támogatás igénybevételére jogosult szervezet vállalja, hogy

*a)* a beruházás üzembe helyezését követő legalább 15 évben az adókedvezmény alapjául szolgáló beruházás révén üzembe helyezett ingatlan sportcélú, elsődlegesen piaci alapon történő hasznosítását - a *b)* pontban meghatározott kivétellel és a (7) bekezdésben foglaltakra figyelemmel - fenntartja, valamint benyújtja a sportcélú ingatlan tulajdonosának előzetes írásbeli hozzájárulását arról, hogy erre az időtartamra - a beruházás üzembe helyezését követő 30 napon belül - a Magyar Állam javára az ingatlan-nyilvántartásba az igénybe vett adókedvezmény mértékéig jelzálogjog kerül bejegyzésre,

*b)* a beruházás üzembe helyezését követő legalább 15 évben az adókedvezmény alapjául szolgáló beruházás révén üzembe helyezett sportcélú ingatlant iskolai és diák-, főiskolai-egyetemi sport események, szabadidősport események és más, közösségi célú (különösen: kulturális, turisztikai) események lebonyolítása céljából

*ba)* naponta a sportcélú ingatlan üzemidejének legalább 20%-ában és évente legalább 10 nap, vagy

*bb)* naponta a sportcélú ingatlan üzemidejének legalább 16%-ában és évente legalább 8 nap, vagy

*bc)* naponta a sportcélú ingatlan üzemidejének legalább 12%-ában és évente legalább 6 nap

ingyenesen vagy kedvezményes áron hasznosítja,

*c)* bérelt vagy más jogcímen használt, nem a látvány-csapatsportban működő hivatásos sportszervezet tulajdonában álló ingatlan esetén a sportcélú ingatlant piaci áron béreli vagy más jogcímen használja, azzal, hogy a látvány-csapatsportban működő hivatásos sportszervezet által fizetett bérleti, vagy a használatért járó egyéb díj nem lehet alacsonyabb a bérelt vagy más jogcímen használt létesítménynek - ideértve a támogatásból finanszírozott beruházások eredményeként megvalósuló létesítményeket is - a bérleményre vagy más jogcímen történő használatra eső tényleges értékcsökkenési költségei és működési költségei összegének 50%-ánál, figyelembe véve a létesítmény teljes és a hivatásos sportszervezet által ténylegesen igénybe vett kapacitásának arányát,

*e)* a jelenértékén legalább 10 millió forint értékű tárgyi eszköz beruházás, felújítás esetén a (3) bekezdésben meghatározott sportfejlesztési program benyújtásával egyidejűleg írásban nyilatkozik a sportpolitikáért felelős miniszter vagy - az (1) bekezdés *b)-d)* pontjában meghatározott támogatás igénybevételére jogosult szervezet kérelme esetén - a látvány-csapatsport országos sportági szakszövetsége felé arról, hogy a sportcélú ingatlanfejlesztésre nyílt pályázatot ír ki és a pályázati eljárás eredménye alapján nyertes személlyel köt szerződést a tárgyi eszköz beruházás, felújítás megvalósítására.

(6a)

(6a) A (6) bekezdés *a)* és *d)* pontjában a magyar állam javára szóló jelzálogjog-bejegyzésre vonatkozó rendelkezéseket nem kell alkalmazni, ha a (6) bekezdés *a)* vagy *d)* pontja szerinti, építési engedélyhez kötött tárgyi eszköz beruházás, felújítás állami vagy helyi önkormányzati tulajdonban álló ingatlanon valósul meg, és az üzembe helyezését követő 30 napon belül a tulajdonos állam vagy helyi önkormányzat részére átadásra kerül.

(7) A támogatott szervezet a (6) bekezdés *a)* pontjában meghatározott piaci alapon történő hasznosítási kötelezettségtől - az elsődleges sportcél veszélyeztetése nélkül - a sportcélú ingatlan nem versenyrendszerben szervezett szabadidősport-események lebonyolítása, valamint a helyi önkormányzat sportról szóló törvényben meghatározott iskolai testneveléssel és diáksporttal kapcsolatos feladatainak ellátása, főiskolai-egyetemi sport események, valamint közösségi célú szabadidős, szórakoztató és kulturális események lebonyolítása céljából a (6) bekezdés *ba)-bc)* pontjában meghatározott mértékeken felül is eltérhet.

(8) A tárgyi eszköz beruházást az adott tárgyi eszköz beruházásra vonatkozó, első támogatási igazolás kiállítását követő évben kezdődő támogatási időszaktól számított 4. támogatási időszak végéig üzembe kell helyezni a támogatás és annak jegybanki alapkamattal növelt összege magyar állam részére történő megfizetése terhével.”

*„****2004. évi I. törvény a sportról***

***55. §*** *(1) A települési önkormányzat - figyelemmel a sport hosszú távú fejlesztési koncepciójára -:*

*a) meghatározza a helyi sportfejlesztési koncepciót, és gondoskodik annak megvalósításáról,*

*b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,*

*c) fenntartja és működteti a tulajdonát képező sportlétesítményeket,*

*d) megteremti az önkormányzati iskolai testnevelés és sporttevékenység gyakorlásának feltételeit.*

*(2) A települési önkormányzat az (1) bekezdésben foglaltakon kívül - a köznevelésről szóló törvényben meghatározottak szerint - biztosítja az önkormányzati iskolai sportkörök működéséhez, vagy az ezek feladatait ellátó diáksport-egyesületek feladatainak zavartalan ellátásához szükséges feltételeket.*

*(5) A helyi önkormányzatok - figyelemmel a 49. § d) pontjában foglaltakra is - a sporttal kapcsolatos feladataik ellátásához a költségvetési törvényben és más, a sport állami támogatásáról rendelkező jogszabályok szerinti támogatásokban részesülnek.”*

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek!

A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete támogatja, hogy a Hévízi Sportkör részt vegyen a Társasági Adókedvezmény igénylésében, amely sporttámogatással kapcsolatos célokra használható fel.

2. A Képviselő-testület támogatja, hogy az Önkormányzat együttműködjön a Hévízi Sportkörrel a Pályázat megvalósításában, végrehajtásában és fenntartásában.

3. A Képviselő-testület kötelezettséget vállal, hogy a Hévízi Sportkör által benyújtott a Társasági Adókedvezmény sporttámogatással kapcsolatos igényléshez a projekt önerejét biztosítja. Az önerő a Hévíz Város Önkormányzat 2018. évi költségvetéséről szóló 2/2018.(I.25) önkormányzati rendelet 1/9 számú melléklet felhalmozási (beruházási) tartalékkeret terhére valósul meg. Az önerő összértéke: bruttó 29.100.000.- Ft. A Képviselő-testület a vállalt kötelezettség összegét a Hévízi Sportkörnek a pályázat megvalósítási feltételeinek megfelelően biztosítja.

1. **Sportkör (labdarúgás) előfinanszírozással megvalósítandó tárgyi eszköz nem ingatlan beszerzése** bruttó 45.000.000, ebből a támogatás: 30.000.000.- Ft, az önerő 15.000.000.- Ft
2. **Sportkör (labdarúgás) utánpótlás-nevelés költségei** összesen 50.000.000.- Ft, ebből támogatás 45.000.000.- Ft, önerő 5.000.000.- Ft
3. **Sportkör (labdarúgás) személyi ráfordítások:** összesen10.000.000.- Ft, ebből támogatás 5.000.000.- Ft, önerő 5.000.000.- Ft
4. **Sportkör (labdarúgás-Futsal) utánpótlás nevelés költségei** összesen 5.000.000 Ft ebből a támogatás: 4.500.000.- Ft, az önerő 500.000.- Ft
5. **Sportkör (kézilabda) felnőtt tárgyi eszközbeszerzése** bruttó 2.000.000.- Ft, melyből a támogatás: 1.400.000.- Ft az önerő: 600.000.–Ft
6. **Sportkör (kézilabda) utánpótlás-nevelés költségei** összesen 20.000.000.- Ft, ebből a támogatás 18.000.000-Ft az önerő: 2.000.000-Ft
7. **Sportkör (kosárlabda) utánpótlás nevelés költségei** összesen 10.000.000.- Ft, ebből a támogatás 9.000.000-Ft az önerő: 1.000.000-Ft

Felelős: Papp Gábor polgármester

Határidő: 2019. január 30.

4. A Képviselő-testület hozzájárul, hogy a Hévízi Sportkör az Önkormányzat tulajdonában álló Hévíz (belterület) 963. hrsz-ú ingatlanon – önkormányzati anyagi hozzájárulás nélkül – pályázatot nyújtson be a Magyar Labdarúgó Szövetséghez az ingatlanon található lelátó térlefedésére, új kerítés építésére, valamint az ingatlanon található élőfüves nagypálya szabványméretre való szélesítésére.

A Képviselő-testület a projekt megvalósítása érdekében előzetes hozzájárulását adja a Magyar Állam javára, 15 év időtartamra a jelzálogjog bejegyzéséhez a 963. hrsz.-ú ingatlanra azzal a kikötéssel, hogy a jelzálogként bejegyezni kívánt összeg pontos ismeretében a bejegyzéshez a Képviselő-testület végleges hozzájárulását ki kell kérni.

A Képviselő-testület a projekt megvalósítása érdekében előzetes hozzájárulását az előterjesztés mellékletét képező tulajdonosi hozzájáruló nyilatkozat aláírására a 963. hrsz.-ú ingatlanra.

Felelős: Papp Gábor polgármester

Határidő: 2019. január 30.

5. A Képviselő-testület felhatalmazza Hévíz város polgármesterét a szükséges szerződések és megállapodások aláírására, engedélyek beszerzésére, nyilatkozatok megtételére.

Felelős: Papp Gábor polgármester

Határidő: 2019. június 30.

6. A Képviselőtestület felkéri a jegyzőt, hogy Hévíz Város Önkormányzat 2018. évi költségvetésről szóló [Hévíz Város Önkormányzat Képviselő-testületének 2/2018. (I.25) önkormányzati rendelete](http://uj.jogtar.hu/) módosítására irányuló rendelet-tervezet kidolgozásáról és beterjesztéséről gondoskodjon.

Felelős: dr. Tüske Róbert jegyző

Határidő: 2018. szeptember 30.

**4.**

**Mellékletek**

**Előzetes írásbeli hozzájárulás jelzálogjog bejegyzéséhez**

**Előzmények**

Hévízi Sportkör sportegyesület a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30) Korm. rendeletben foglaltak szerint sportfejlesztési tervet készített, melynek része olyan beruházás, mely esetében a társasági adóról és az osztalékadóról szóló 1996. évi LXXXI. törvény (a továbbiakban: TAO) 22/C § (6) bekezdés a) pontja értelmében a sportcélú ingatlan tulajdonosának előzetes írásbeli hozzájárulása szükséges ahhoz, hogy a Magyar Állam az ingatlan-nyilvántartásba az igénybe vett adókedvezmény mértékéig jelzálogjogot jegyezzen be.

Mindezekre figyelemmel az ingatlan tulajdonosa az alábbi visszavonhatatlan nyilatkozatot teszi:

1. Hévíz Város Önkormányzata kijelenti, hogy 1/1 arányban kizárólagos tulajdonosa a 8380 Hévíz 963. Hrsz-on nyilvántartott ingatlannak. A megvalósítani kívánt cél az ingatlanon található lelátó térlefedésére, új kerítés építése, valamint az ingatlanon található élőfüves nagypálya szabványméretre való szélesítése.
2. Az ingatlan tulajdonosa kijelenti, hogy előzetesen hozzájárul ahhoz, hogy a TAO törvényben meghatározottak szerint ingatlanára 15 év időtartamra a Magyar Állam javára az ingatlan-nyilvántartásba jelzálogjog kerüljön bejegyzésre.
3. A jelzálognak az ingatlan-nyilvántartásba történt bejegyzésével kapcsolatos költségek (pl. jelzálogjog bejegyzésre alkalmas okirat elkészíttetése) Hévízi Sportkör sportegyesületet terhelik.
4. A nyilatkozatot tevő kijelenti, hogy nyilatkozattételi képessége nincs korlátozva, az ingatlannal kapcsolatos rendelkezési jogok megilletik.

Hévíz, 2018. április 26.

Hévíz Város Önkormányzat

ingatlan tulajdonosa/tulajdonos képviseletében eljáró

Papp Gábor polgármester

**Hévíz Város Önkormányzat**

**hozzájáruló nyilatkozata**

A Hévízi Sportkör sportegyesület a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30) Korm. rendeletben foglaltak szerint sportfejlesztési tervet készített. A megvalósítani kívánt cél az ingatlanon található lelátó térlefedésére, új kerítés építése, valamint az ingatlanon található élőfüves nagypálya szabványméretre való szélesítése.

**A megvalósítás az Önkormányzat tulajdonában lévő 963. hrsz alatt található ingatlanon történne.**

**Önkormányzatunk nevében kijelentem, hogy a sportfejlesztési tervében foglaltakkal egyet értek, annak megvalósítását Önkormányzatunk támogatja és engedélyezi, hogy a sportegyesület a sportfejlesztési programjának jóváhagyását követően az Önkormányzat tulajdonában lévő ingatlanon a beruházást elvégezze.**

Hévíz, 2018. április 26.

Hévíz Város Önkormányzat

képviseletében eljárva:

Papp Gábor polgármester

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Olt István | városfejlesztési osztályvezető |  |  |
| dr. Keserű Klaudia | jogász |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |